
הכנסת החמש-עשרה									נוסח לא מתוקן
מושב חמישי



פרוטוקול מס' 529

מישיבת ועדת הכלכלה
מיום שני, ו' בכסלו, התשס"ג (11 בנובמבר, 2002) בשעה 11:00



סדר היום: 1. הצעת חוק לתיקון פקודת התעבורה (מס' 55)(ציון נקודות חובה בהודעת
                       תשלום קנס), התשס"ב-2002, של חה"כ נחום לנגנטל  
                   2. הצעת חוק לתיקון פקודת התעבורה (תיקון מס' 54)(איסור שימוש ברכב
                       המסיע נוסעים שלא כדין), התשס"ב-2002, של חה"כ נחום לנגנטל

מנהל/ת הוועדה: לאה ורון

קצרנית: לאה קיקיון 


1. הצעת חוק לתיקון פקודת התעבורה (מס' 55) (ציון נקודות חובה בהודעת תשלום קנס), התשס"ב-2002, של חה"כ נחום לנגנטל

היו"ר אברהם פורז:

	 שלום לכולכם, אני פותח את ישיבת הוועדה. על סדר היום שתי הצעות חוק. אנחנו טיפלנו בחוקים לקראת הקריאה הראשונה. האם יש הערות? 

יגאל טמיר:

	רק לעניין מועד התחולה. 

היו"ר אברהם פורז:

	"תחילתו של חוק זה שנתיים מיום פרסומו". 	

יגאל טמיר:

	ב- 1 בינואר, 2003, נכנסת שיטת הניקוד החדשה, שעל פיה אנשים יהיו מחויבים ב- 8 וב- 10 נקודות. כדי שלא תבוא זעקה, כי הרי מ- 36 נקודות כבר מתחילים להוריד מהכביש, יש ללשכת עורכי הדין הצעה. כמו שיש היום מידע, וכמו שיש היום מדבקה שמדביק שוטר על הדו"חות הקיימים לעניין עבירת המהירות, שיובא לידיעת האדם שמקבל את הדו"ח,  הניקוד שבצד העבירה ושזה יהיה בתחולה מהירה. לא צריך לדחות את הדברים האלה בשנתיים. 

היו"ר אברהם פורז:

	 למה רצינו לדחות? 

אתי בנדלר:

	בגלל המשטרה. 

ניבה רפאלי:

	אנחנו נערכים לשיטת הניקוד באמצעות הקמת שירות של מענה קולי, בעזרת מחשב. מדובר בפרוייקט מיחשובי. 

היו"ר אברהם פורז:

	 אתם לא רוצים להדביק את זה על כל דו"ח? 

ניבה רפאלי:

	לא רוצים. על הדו"ח יופיע מספר טלפון, שבו יהיה מענה קולי. המענה הקולי הוא ממוחשב, ולוקח זמן לבנות מערך כזה. 

היו"ר אברהם פורז:

	 כמה זמן אתם צריכים לכך? שנה לא תספיק לכם? 

ניבה רפאלי:

	מדובר בפרוייקט גדול, שהמענה הקולי הוא רק חלק ממנו. רוב הסיכויים ששנה תספיק, אך קשה להתחייב. ברור שברגע שזה יהיה מוכן נתחיל להפעיל את זה, גם אם זה ייקח פחות זמן. 

אתי בנדלר:

	אני רוצה להעיר משהו. החוק קובע שמספר הנקודות צריך להופיע על גבי הדו"ח. אני מפנה אתכם להמשך : "..השר לביטחון הפנים, לאחר התייעצות עם שר התחבורה ובאישור ועדת הכלכלה של הכנסת רשאי לקבוע דרכים אחרות או נוספות למתן מידע בדבר מספר הנקודות שבהם אדם יחויב אדם בשל הרשעתו.." דהיינו, מה שמוצע כאן זה תקנות שטעונות אישורים והסכמות. 

היו"ר אברהם פורז:

	 בסדר. אני אקרא את הסעיפים: "1. בפקודת התעבורה, בסעיף 69א , בסופו יבוא: "(ד) נמסרה לאדם הודעת קנס בשל עבירת תעבורה, יצוין בטופס ההודעה מספר הנקודות שיירשמו לחובתו של אותו אדם אם יורשע בעבירה; השר לביטחון  הפנים, לאחר התייעצות עם שר התחבורה ובאישור ועדת הכלכלה של הכנסת, רשאי לקבוע דרכים אחרות או נוספות למתן מידע בדבר מספר הנקודות שבהן יחויב אדם בשל הרשעתו בעבירת תעבורה". 

	"2. תחילתו של חוק זה... " ופה אנחנו מתקנים: "18 חודשים מיום פרסומו". 

אתי בנדלר:
	אתם מקבלים את זה? 

ניבה רפאלי:
	אין לנו ברירה. 

היו"ר אברהם פורז:

	 שנה וחצי זה המון זמן. 

עודד ברוק:

	יש לנו את הפרוייקט ואנחנו יודעים מתי זה אמור להתבצע. 

היו"ר אברהם פורז:

	 אני מוכן להוסיף סעיף שקובע שהשר לביטחון הפנים באישור ועדת הכלכלה רשאי לדחות את תחולת החוק בחצי שנה נוספת. אם, חלילה, לא תסתדרו עם פרק זמן של שנה וחצי, לא תצטרכו תיקון בחוק שיחייב שלוש קריאות. 

אתי בנדלר:

	"השר, באישור ועדת הכלכלה, רשאי בתקנות לדחות את תחילת החוק לתקופה נוספת שלא תעלה על 6 חודשים" ? 

היו"ר אברהם פורז:

	 כן. רבותיי, אנחנו מאשרים בזאת את הצעת החוק להבאה לקריאה שניה וקריאה שלישית. 
נודה ליועצת המשפטית אם היא תספיק להכין את התיקון מהר, כדי שנספיק להביאו למליאה טרם התפזרות הכנסת. 

2. הצעת חוק לתיקון פקודת התעבורה (תיקון מס' 54)(איסור שימוש ברכב המסיע נוסעים שלא כדין), התשס"ב-2002,  של חה"כ נחום לנגנטל


היו"ר אברהם פורז:

	 אנו עוברים להצעת החוק הבאה. האם יש הערות למישהו? – אין. נתחיל לקרוא את החוק: 
"1. בפקודת התעבורה (להלן- הפקודה), בסעיף 57א – (1) בסעיף קטן (א), במקום פסקה    (2) יבוא: "(1א) היה לשוטר יסוד להניח כי נהג עבר לעיניו עבירה מן העבירות המפורטות בחלק א' לתוספת השביעית, רשאי הוא לדרוש מהנהג להילוות אליו אל קצין משטרה..." - - 

יפעת רווה:

	צריך להיות: "..להילוות אתו", לא "להילוות אליו". 

אתי בנדלר:

	נדמה לי שזה הנוסח שיש היום בפקודה. 

היו"ר אברהם פורז:

	 תבדקי את זה. 

	אני ממשיך בקריאה: "...אל קצין משטרה או ליטול ממנו את רישיון הרכב, והוראות סעיף 47(ג), (ד) ו- (ו) יחולו, בשינויים המחוייבים;"

	(1ב) היה לקצין משטרה יסוד להניח כי יוגש כתב אישום נגד הנהג שביצע עבירה מן העבירות המנויות בתוספת השביעית, רשאי הוא למסור לנהג הודעת איסור שימוש ברכב שבו נעברה העבירה לתקופה של 30 ימים וליטול את רישיון הרכב;

	(2) הוראות סעיף קטן זה לא יחולו לגבי עבירות קנס". 

(2) בסעיף קטן (ב), ברישה, במקום "יציין השוטר" יבוא "יצוינו ובמקום פסקה (1) יבוא:...."

ניבה רפאלי:

	צריך למחוק שם את המילה "את" כי במקור כתוב: "...יציין השוטר את אלה..." 

היו"ר אברהם פורז:

	 בסדר. אני ממשיך בקריאה: "  "(1) המקום שבו יש לפרוק את המטען שהובל ברכב או שבו יש להוריד נוסעים המוסעים ברכב, פי העניין, לרבות הוראות בדבר פריקת מטען עודף אם פריקתו במקום שבו נמצא הרכב אינה אפשרית בנסיבות העניין והוראות בדבר הורדת נוסעים שמוסעים שלא כדין אם הורדתם במקום שבו נמצא הרכב אינה אפשרית בנסיבות העניין;"
(3) בסעיף קטן (ד), בפסקה (2), במקום "שוטר" יבוא השוטר או קצין המשטרה, לפי העניין; 
(4) בסעיף קטן (ה), במקום "בשל הובלת המטען כאמור בסעיף קטן (א)(1)" יבוא "בשל העבירה כאמור בסעיף קטן (א)". 

"תיקון סעיף 57ב    2. בסעיף 57(ב) לפקודה, בפסקה (2), במקום "למנוע נסיעה כאמור בסעיף      57א(א)(1)" יבוא "כדי למנוע את העבירה כאמור בסעיף 57א(א)". 



3. האמור בסעיף 57ו יסומן "(א)" ואחריו יבוא:
"(ב) השר לביטחון הפנים, בהתייעצות עם שר התחבורה, רשאי לקבוע דרכים לביצוע הודעת איסור שימוש או צו איסור שימוש כאמור בפסקה (א), לרבות גרירת הרכב, אחסנתו או נעילת גלגליו כאמור בסעיף 70א.". 

4. במקום התוספת השביעית יבוא:


"תוספת שביעית
(סעיפים 57א ו – 57ג)
 
חלק א'

(1) עבירה לפי תקנה 84(ב) לתקנות כאשר הסעת הנוסעים היא בשכר ומספר הנוסעים המותר קבוע ברישיון הרכב. 
(2) עבירה לפי תקנה 84א לתקנות. 
(3) עבירה לפי תקנה 502 לתקנות."


חלק ב'

(1) עבירה לפי תקנה 85(א)(5) לתקנות, לעניין הובלת מטען ברכב מסחרי כשהמשקל הכולל של הרכב והמטען המובל בו עולים על המשקל הכולל המותר לפי רישיון הרכב". 


אברהם פריד:

	אני מבקש לשאול שאלת הבהרה: אני מבין שמדובר פה רק לגבי רכבים שאסור להם להסיע נוסעים ושכל העבירות הללו מתייחסות רק אליהם. 

אתי בנדלר:

	לא, לא. בפירוש לא. זה חל גם לגבי מוניות, שיש לגביהן הוראות כיצד להסיע נוסעים בשכר. 

היו"ר אברהם פורז:

	 אם מותר להסיע 7 נוסעים והוא מסיע 9- זו עבירה גם לגבי מונית. 

אברהם פריד:

	ומה לגבי ילדים? 

היו"ר אברהם פורז:

	 אין פה עניין של ילדים. אם מותר להסיע שני ילדים במקום מבוגר – זה חוקי. האם מותר להסיע במקום מבוגר 2 ילדים? 


יפעת רווה:

	כן. כתוב: "..אולם רשאי נהג המונית להסיע 2 ילדים שטרם מלאו להם 5 שנים בנוסף על הנוסעים שמותר להסיע במונית לפי רשיונה ובלבד שלא יסיע יותר מנוסע אחד במושב שליד הנהג", אז אם הוא מקיים את זה – זה בסדר. 

אברהם פריד:

	נהג המונית, בסופו של דבר, גם מסיע נוסעים וגם מוריד אותם לא פעם במקומות שהם אילוצים, ופה נותנים סמכות דרקונית  - -

היו"ר אברהם פורז:

	 לא, לא. זה לא שייך. הוא יכול לעצור את הרכב, אך הוא לא יעצור אותו במקום שמפריע לתנועה, או שזו סכנה  - -

אברהם  פריד:

	יש רחובות שלמים שבהם אסור לעצור, לכל האורך. 
 
יפעת רווה:

	אבל זה לא קשור לחוק הזה. זה חוק שמדבר על מספר נוסעים. 

יגאל טמיר:

	אם נהג מונית לוקח נוסע נוסף מעבר למה שמותר לו, קצין המשטרה יכול לקחת לו את הרשיון. 


היו"ר אברהם פורז:

	 האם יש הערות מעבר להערה הזו? 

ניבה רפאלי:

	כן. בתוספת השביעית, בפרט מספר (1) כתוב – מספר הנוסעים המותר קבוע ברישיון הרכב. לדעתנו זה מיותר, כי זה ממילא כתוב בתקנה 84(ב). 

יפעת רווה:

	לא תמיד. ציינו את זה בכוונה, כי בפריט (2), לגבי "רכב נוסעים פרטי ורכב פרטי דו שימושי.." נאמר: "...כמספר המקומות ברכב". כיוון שזה דבר לא ברור רצינו בדיוק להגביל את זה רק למקרים שבהם מספר הנוסעים קבוע ברישיון הרכב. 

נחום לנגנטל:

	תבינו שפה אנחנו מכניסים את הרגל בדלת. אחרי שהחוק הזה יעבור צריך יהיה לבדוק מה עוד עושים. 


ניבה רפאלי:

	אני רוצה לומר שבהזמנה לישיבה נאמר שעל סדר היום רק תיקון 54. לא כתוב לי 56, ולא באתי מוכנה לזה מראש. 

היו"ר אברהם פורז:

	 אבל זה כן על סדר היום, קיבלתם הודעה על כך. מכל מקום, היה פה דיון וזה לא זר לכם. היה לכם זמן לעיין. יש לכם מה להעיר – תעירו. 

ניבה רפאלי:
	
	לגבי הנושא של השבתת רכב, זה נושא שהיתה לו משמעות תקציבית, ומשרד האוצר לא אישר לנו את התקציב שביקשנו, אז מבחינה עקרונית ההצעה מקובלת עלינו, אך לא נוכל ליישם אותה בלי התקציב. 

אתי בנדלר:

	יש לי משהו תמוה – יש לי תצלום של פקס ללא תאריך, מהגברת אנט קליימן מאגף התקציבים באוצר, ובו נאמר שלהצעת החוק לתיקון פקודת התעבורה – איסור שימוש ברכב המסיע נוסעים שלא כדין, אין עלות תקציבית. 

ניבה רפאלי:

	אני לא יודעת מתי זה היה. אנחנו הבהרנו להם שיש עלות, והם לא אישרו לנו. 

היו"ר אברהם פורז:

	 לנו יש רק כתובת אחת לעניין הזה – משרד האוצר. 

	אם אין הערות נוספות, אנחנו מאשרים את הבאת החוק לקריאה שניה ושלישית ומברכים את חבר הכנסת נחום לנגנטל. 

אני מודה לכם, הישיבה נעולה. 


הישיבה ננעלה בשעה 11:25





